THAI มอบกระเป๋าจากต้นกระจูดแก่ผู้โดยสารชั้นธุรกิจ 3 มิ.ย.นี้
THAI มอบกระเป๋าจากต้นกระจูดแก่ผู้โดยสารชั้นธุรกิจ 3 มิ.ย.นี้
5 มิ.ย. 2562

เนื่องในโอกาสวันเฉลิมพระชนมพรรษา สมเด็จพระนางเจ้าสุทิดา พัชรสุธาพิมลลักษณ พระบรมราชินี บริษัท การบินไทย จำกัด (มหาชน) หรือ THAI ร่วมเฉลิมฉลองในโอกาสอันเป็นมงคลนี้ นำกระเป๋าที่ทำจากต้นกระจูด ซึ่งเป็นสินค้าหนึ่งตำบลหนึ่งผลิตภัณฑ์ (OTOP) จากกลุ่มจักสานกระจูดบ้านมาบเหลาชะโอน ตำบลชากพง อำเภอแกลง จังหวัดระยอง มอบให้ผู้โดยสารชั้นธุรกิจ ในวันที่ 3 มิถุนายน 2562 สำหรับเที่ยวบินระหว่างประเทศของการบินไทย ขาออกจากกรุงเทพฯ ที่ใช้ระยะเวลา 4 ชั่วโมงขึ้นไป ยกเว้นเส้นทางออสเตรเลียและนิวซีแลนด์ โดยภายในกระเป๋าบรรจุชุดอุปกรณ์อำนวยความสะดวกในการเดินทาง (Travel Kits)
ทั้งนี้ การสานเสื่อกระจูดเป็นภูมิปัญญาดั้งเดิมของชาวบ้านมาบเหลาชะโอน โดยชุมชนของชาวบ้านมาบเหลาชะโอนมีบึงน้ำที่ชื่อว่า บึงสำนักใหญ่ ซึ่งอุดมด้วยปลาน้ำจืดและต้นกระจูดจำนวนมาก แต่เดิมชาวบ้านใช้ประโยชน์จากต้นกระจูดในการผูกมัดสิ่งของต่างๆ การแปรรูปสานเป็นเสื่อ กระสอบใส่น้ำตาล และเป็นของบรรณาการมาตั้งแต่สมัยกรุงศรีอยุธยา นับเป็นเวลากว่า 200 ปี